**Predkladacia správa**

Návrh zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (ďalej len „návrh zákona“) sa predkladá na základe úlohy č. 11 z Plánu legislatívnych úloh vlády Slovenskej republiky na september 2022 a úlohy vyplývajúcej z Memoranda o spolupráci medzi Ministerstvom financií Slovenskej republiky a Ministerstvom zdravotníctva Slovenskej republiky.

Účelom tohto návrhu zákona je rozšírenie súčasného prerozdeľovacieho mechanizmu o nové indexy rizika, ktoré dokážu lepšie zachytiť predpokladané budúce náklady na zdravotnú starostlivosť a tak zefektívniť, resp. vyrovnať rozdiely medzi poistnými kmeňmi jednotlivých zdravotných poisťovní.

Návrh zákona rozširuje existujúce indexy rizika a upravuje:

* diagnosticko-nákladové skupiny (DCG);
* nákladové skupiny zdravotníckych pomôcok;
* limit štandardnej dávky liečiva pre zaradenie do farmaceuticko-nákladovej skupiny pre osoby mladšie ako 18 rokov na 90 dní.

Návrh zákona ďalej rozširuje dátovú požiadavku, ktorú zdravotné poisťovne musia zdieľať pre potreby výpočtu prerozdeľovacieho mechanizmu a taktiež upravuje limit štandardnej dávky liečiva pre zaradenie do farmaceuticko-nákladovej skupiny pre osoby mladšie ako 18 rokov na 90 dní.

Návrh zákona nebude predmetom vnútrokomunitárneho pripomienkového konania.

Účinnosť návrhu zákona sa navrhuje na 10. novembra 2022 vzhľadom na dĺžku legislatívneho procesu a vzhľadom na to, že rozšírené parametre sa majú premietnuť do prerozdeľovacieho mechanizmu už v roku 2023.